Alexander Wiley

Alexander Wiley (1884–1967) var en amerikansk politiker av norsk opphav. Han representerte delstaten Wisconsin i Senatet fra 1939 til 1963 og ledet både utenriks- og justiskomitéen. Han tilhørte Det republikanske parti.

Liv og virke 
Han vokste opp i Chippewa Falls i Wisconsin, som sønn av to norske immigranter. Familien drev et lite hotell og senere en farm. Faren, Hellik Hvila, kom fra Gvila (Hvila) i Svene i Numedal og utvandret som ung mann for å arbeide i gruvene. Han amerikaniserte sitt navn til Alexander (Alec) Wiley. Moren, Sofie Brudalsekren, utvandret fra Gausdal sammen med sine foreldre. Alexander Wiley behersket også norsk.

Han gikk det norsk-lutherske Augsburg College og studerte så jus ved University of Michigan og University of Wisconsin. Han fikk advokatbevilling i 1907 og begynte som privatpraktiserende advokat i Chippewa Falls. Fra 1909 til 1915 var han leder for påtalemyndigheten i Chippewa County.

Wiley ble overtalt til å stille som republikanernes guvernørkandidat i Wisconsin i 1936, men tapte valget mot sittende guvernør Philip La Follette. I 1938 ble Wiley valgt inn i Senatet.

Wiley var formann i Senatets justiskomité fra 1947 til 1949 og i Senatets utenrikskomité fra 1953 til 1954. Han møtte i FNs generalforsamling og en rekke internasjonale delegasjoner.

Han satt også i Senatets undersøkelseskomité for organisert kriminalitet, som ble ledet av Estes Kefauver og skapte stor debatt om mafiaens innvirkning på det amerikanske samfunnet.

Ved senatsvalget i 1962 var Wiley 78 år gammel og den lengst sittende av de republikanske senatorene. Han oppholdt seg i Washington, D.C. under Cubakrisen og kom sent i gang med valgkampen i Wisconsin. Mange velgere stilte også spørsmål ved alderen hans. Han tapte valget mot demokraten Gaylord Nelson.

Et personarkiv etter Alexander Wiley oppbevares ved Wisconsin Historical Society.

Referanser 

Senatorer fra Wisconsin
Personer fra USA av norsk opphav
Personer fra Chippewa County i Wisconsin